b'\n_START_ARTICLE_\nMolykreion\n_START_SECTION_\nMaantiede\n_START_PARAGRAPH_\nMolykreion sijaitsi Aitolian rannikolla l\xc3\xa4hell\xc3\xa4 Antirrhionin nieme\xc3\xa4, joka kuului kaupungin alueeseen ja tunnettiin sen mukaan my\xc3\xb6s Molykreionin Rhionina (Rhion to Molykrikon, \xe1\xbf\xac\xce\xaf\xce\xbf\xce\xbd \xcf\x84\xe1\xbd\xb8 \xce\x9c\xce\xbf\xce\xbb\xcf\x85\xce\xba\xcf\x81\xce\xb9\xce\xba\xcf\x8c\xce\xbd tai Molykrion Rhion, \xce\x9c\xce\xbf\xce\xbb\xcf\x8d\xce\xba\xcf\x81\xce\xb9\xce\xbf\xce\xbd \xe1\xbf\xac\xce\xaf\xce\xbf\xce\xbd). Joskus kaupunki luettiin osaksi Ozolian Lokrista. Molykreionin kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neli\xc3\xb6kilometri\xc3\xa4. _NEWLINE_Varsinaisen Molykreionin kaupungin paikka on ollut ep\xc3\xa4selv\xc3\xa4. Se sijoitetaan yleens\xc3\xa4 kapealle pohjois-etel\xc3\xa4suuntaiselle vuorenhuipulle l\xc3\xa4hell\xc3\xa4 nykyist\xc3\xa4 Velv\xc3\xadnan kyl\xc3\xa4\xc3\xa4. Toisaalta kaupunki on sijoitettu my\xc3\xb6s l\xc3\xa4hemm\xc3\xa4ksi merenrantaa ja Antirrhion niemelle itselleen. On ehdotettu my\xc3\xb6s, ett\xc3\xa4 merenrannalla olisi sijainnut erillinen Molykreionin satamakaupunki, joka olisi tunnettu samalla nimell\xc3\xa4. Seuraavassa kaupungin oletettua paikkaa vuorenhuipulla kutsutaan Molykreionin akropoliiksi.\n_START_SECTION_\nHistoria\n_START_PARAGRAPH_\nStrabonin mukaan Molykreion perustettiin sen j\xc3\xa4lkeen, kun doorilaiset olivat valloittaneet Peloponnesoksen niin kutsutussa doorilaisvalloituksessa. Historiallisesti kaupungin katsotaan olleen olemassa noin 700-luvulta eaa. l\xc3\xa4htien. Korintti teki kaupungista siirtokuntansa noin 500-luvulla eaa. Antiikin l\xc3\xa4hteiss\xc3\xa4 Molykreion mainitaan l\xc3\xa4hinn\xc3\xa4 Antirrhionin niemen alueelle sijoittuvien laivasto-operaatioiden yhteydess\xc3\xa4. Peloponnesolaissodan aikaan 400-luvun eaa. j\xc3\xa4lkimm\xc3\xa4isell\xc3\xa4 puoliskolla kaupunki oli Ateenan vallan alla. Sodassa spartalaiset valtasivat kaupungin Eurylokhoksen johdolla ja aitolialaisten avustuksella vuonna 426 eaa._NEWLINE_Kaupungin tiedet\xc3\xa4\xc3\xa4n olleen olemassa poliksena suuren osan klassista kautta ja ainakin viel\xc3\xa4 hellenistisen kauden alussa vuonna 323 eaa. Kaupungin kansalaisista k\xc3\xa4ytettiin etnonyymej\xc3\xa4 Molykrios (\xce\x9c\xce\xbf\xce\xbb\xcf\x8d\xce\xba\xcf\x81\xce\xb9\xce\xbf\xcf\x82), Molykrieus (\xce\x9c\xce\xbf\xce\xbb\xcf\x85\xce\xba\xcf\x81\xce\xb9\xce\xb5\xcf\x8d\xcf\x82) ja Molykraios (\xce\x9c\xce\xbf\xce\xbb\xcf\x85\xce\xba\xcf\x81\xce\xb1\xe1\xbf\x96\xce\xbf\xcf\x82), feminiinin\xc3\xa4 Molykrissa (\xce\x9c\xce\xbf\xce\xbb\xcf\x8d\xce\xba\xcf\x81\xce\xb9\xcf\x83\xcf\x83\xce\xb1) ja Molykrias (\xce\x9c\xce\xbf\xce\xbb\xcf\x85\xce\xba\xcf\x81\xce\xb9\xce\xac\xcf\x82). _NEWLINE_Molykreionin akropoliin kaivaukset suoritettiin vuonna 1924. Nykyinen Mol\xc3\xbdkreion kyl\xc3\xa4, jonka vanha nimi oli Mo\xc3\xbai (\xce\x9c\xce\xbf\xcf\x8d\xce\xb9/\xce\x9c\xce\xbf\xcf\x8d\xce\xb7), on ottanut nimens\xc3\xa4 antiikin aikaisesta kaupungista.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nMolykreionin akropoliin paikalta on l\xc3\xb6ydetty j\xc3\xa4\xc3\xa4nteit\xc3\xa4 asutuksesta, kaupunginmuureista, temppelist\xc3\xa4 ja stoasta eli pylv\xc3\xa4shallista. Ne on ajoitettu 300-luvulle eaa. Kaupunginmuuria on s\xc3\xa4ilynyt parhaimmillaan noin 1,5 metrin korkeudelta._NEWLINE_Akropoliilta l\xc3\xb6ydettyj\xc3\xa4 temppelin perustuksia pidet\xc3\xa4\xc3\xa4n yleens\xc3\xa4 Poseidonille omistetun temppelin j\xc3\xa4\xc3\xa4nn\xc3\xb6ksin\xc3\xa4. Temppeli on ajoitettu noin vuoteen 320 eaa. Se edusti doorilaista tyyli\xc3\xa4 ja siin\xc3\xa4 oli 6 x 13 pylv\xc3\xa4st\xc3\xa4. Temppeli on rakennettu l\xc3\xa4hes pohjois-etel\xc3\xa4suunnassa, ja sen stereobaatin koko on noin 14,4 x 31,5 metri\xc3\xa4 ja stylobaatin koko noin 12,9 x 30,3 metri\xc3\xa4. Temppeliss\xc3\xa4 oli pronaos, naos ja opisthodomos._NEWLINE_Antiikin l\xc3\xa4hteiden mukaan Antirrhionin niemell\xc3\xa4 sijaitsi Poseidonille omistettu pyh\xc3\xa4kk\xc3\xb6. On ep\xc3\xa4selv\xc3\xa4\xc3\xa4, onko kyseess\xc3\xa4 mainittu temppeli vai joku erillinen, merenrannalla ollut pyh\xc3\xa4kk\xc3\xb6. Er\xc3\xa4\xc3\xa4n piirtokirjoituksen mukaan kaupungissa on ollut my\xc3\xb6s Athenen kultti._NEWLINE_Temppelin pohjoispuolella sijaitsi stoa, jonka koko oli noin 38,8 x 11,4 metri\xc3\xa4. Temppelin etel\xc3\xa4puolelta akropoliin korkeimmalta kohdalta on l\xc3\xb6ydetty neli\xc3\xb6m\xc3\xa4isen rakennuksen rauniot sek\xc3\xa4 mahdollisen alttarin j\xc3\xa4\xc3\xa4nteet, ja sen ja temppelin v\xc3\xa4list\xc3\xa4 nelj\xc3\xa4nnen rakennuksen rauniot. N\xc3\xa4iden k\xc3\xa4ytt\xc3\xb6tarkoitusta ei tunneta. Muurien ulkopuolelta on l\xc3\xb6ydetty asuinrakennusten j\xc3\xa4\xc3\xa4nteit\xc3\xa4, hautoja sek\xc3\xa4 suurikokoinen py\xc3\xb6re\xc3\xa4 vesis\xc3\xa4ili\xc3\xb6.'